Eduard Antal

Eduard Antal (* 18. máj 1929, Vidiná – † 21. november 2011, Bratislava) bol slovenský maliar. 

 Životopis 
V rokoch 1949 – 1953 študoval na Pedagogickej fakulte SU v Bratislave u profesora G. Mallého a ďalších pedagógov B. Hoffstädtera, E. Nevana, E. Lehotského. Po ukončení štúdia v roku 1953 nastúpil na miesto asistenta na Fakulte architektúry a pozemného staviteľstva SVŠT v Bratislave. V roku 1978 bol menovaný za docenta pre predmet kreslenie a v roku 1988 za profesora pre odbor výtvarné umenie  maliarstvo. Od roku 1955 bol členom Zväzu slovenských výtvarných umelcov. V období 1966 – 1972 bol členom Skupiny 66. Je jedným zo spoluzakladateľov Klubu konkrétistov (1968 – 1972). Tvorí v oblasti komornej maľby, grafiky a výtvarného dotvárania architektúry.

 Tvorba 
Východiskom jeho tvorby je príroda, architektúra a životné prostredie súčasnej doby, ktoré ďalej osobito interpretuje cez prizmu geometrickej tvarovej štylizácie. Bol členom Slovenskej výtvarnej únie ako aj Umeleckej besedy slovenskej. Jeho tvorba je známa nielen doma, ale i v zahraničí. Východiskom jeho tvorby je príroda, architektúra a životné prostredie súčasnej doby, ktoré ďalej osobito interpretuje cez prizmu geometrickej tvarovej štylizácie. Bol členom Slovenskej výtvarnej únie ako aj Umeleckej besedy slovenskej. Jeho tvorba je známa nielen doma ale i v zahraničí. Uvažoval nad zákonmi prírody,nad silami pohybu ako je rotácia, gravitácia, vlnenie a hľadá ich plošné – resp. plastické vyjadrenie. Výrok Eduarda Antala z roku 1969: „Príroda-z nej sa učím,všetko je v nej odôvodnené, logické, v podstate jednoduché,má svoju zákonitosť. Snažím sa pochopiť, že som jej súčasťou, ona súčasťou vesmíru, toto všetko poznávať a v tom všetkom hľadať seba. Ako ona vo svojich premenách vytvára nové,pokúšam sa tiež hľadať,snívať,vytvárať. Cez všetky napätia hľadám pokoj, v stálej nespokojnosti vyrovnanosť.“ Autor vo svojich dielach pracoval s čistou, geometrickou alebo štruktúrovanou plochou a vyjadroval idey čistými výtvarnými prostriedkami. Obrazy nemajú príbeh, sú súčasťou nášho sveta a preto sa E. Antal snažil vyvarovať akéhokoľvek citového prejavu. Postupne sa zbavil i farebných akordov a sústredil sa iba na bielu farebnosť. Biela plocha na bielom podklade najviac vystihuje autorovu tvorbu. Z ostatných umeleckých druhov má Antalove maliarstvo najbližšie k architektúre, kde vyjadruje svoj silný vzťah ku geometrii a čistote.

 Individuálne výstavy 
2003 – Štyria zo zbierky III. Slovenskej sporiteľne, Mestská galéria, Rimavská Sobota
2002 – Štyria zo zbierky III. Slovenskej sporiteľne, Záhorská galéria, Senica
2001 – Eduard Antal – Elvíra Antalová, Mestská galéria, Rimavská Sobota
2001 – Eduard Antal – Elvíra Antalová, Galéria ADG, Bardejov
2000 – NEO GEO, Galéria NOVA, Bratislava
1998 – Z tvorby, Poľnobanka, Bratislava
1995 – Návraty, Provičný dom, Stará Ľubovňa
1994 – Biele na bielom, GMB, Bratislava
1991 – Eduard Antal – Elvíra Antalová, Galéria Tolerance, Hamburg, Nemecko
1989 – Výber z tvorby, Dom kultúry, Lučenec
1987 – Stála expozícia novohradských umelcov, Novohradská galéria, Lučenec
1987 – Z tvorby, MO ZSVU, Bratislava
1986 – Výstava pedagógov Fakulty architektúry SVŠT, GMB, Bratislava
1984 – Výber z tvorby, Galéria umenia, Nové Zámky
1970 – Obrazy, Alšova sieň, Praha, Česko
1969 – Kresba a grafika, Malá scéna SND, Bratislava
1963 – Eduard Antal, Galéria C. Majerníka,  Bratislava
1959 – Výstava obrazov, Klub učiteľov, Lučenec

 Kolektívne výstavy 
2003 – Neokonštruktivizmus v slovenskom výtvarnom umení, Národné technické múzeum, Praha
2000 – Hľadanie identity, Slovenský inštitút, Budapešť, Maďarsko
1997 – Klub konkrétistov, Oblastná galéria, Jihlava, Česko
1996 – Nová geometria, Národné technické múzeum, Praha, Česko
1987 – KK - Club des Concrétistes, Raffay Gallery, Kronberg, Nemecko
1971 – Klub der Konkretisten, Gallerie Interior, Frankfurt nad Mohanom, Nemecko
1970 – Czechoslovak Graphics 1960 - 1970, Museum of modern art, Oxford, Spojené kráľovstvo

 Referencie 

 Pozri aj 
 Klub konkretistov
 Slovenské umenie 20. storočia

 Literatúra 
 Kinga Szabóová: Eduard Antal-Výber z tvorby, Novohradská galéria v Lučenci
 Fedor Kriška: Eduard Antal- Biele na bielom, GMB

 Externé odkazy 
Diela Eduarda Antala v SNG 

Kategória:Slovenskí maliari
Kategória:Osobnosti z Vidinej